જો તમે ખુશ રહો, જો તમે આનંદ સાથે રહો અને જો તમે લાગણી-પ્રેમ સાથે વર્તો તો જીવનની એક પણ તકલીફ તમારી પાસે ઊભી નથી રહેતી અને જીવન સરળ અને સુખમય બની જાય છે. સંયુક્ત પરિવારનો પ્રસંગ છે. લગ્ન માટે આખો જમાવડો ભેગો થયો છે અને ભેગા થયેલા આ જમાવડામાં યુવા પેઢીને કોઈની સાથે કોઈ જ પ્રૉબ્લેમ નથી પણ વેવાઈવેલાઓ વચ્ચે ભારોભાર કાપાકાપી અને બાપે મારી દુશ્મની હોય એવો માહોલ છે. આ માહોલ વચ્ચે જ નવી પેઢી પણ ક્યાંક અસરગ્રસ્ત બને છે, પણ આ નવી પેઢીની અસર પણ ઝડપથી ઓસરી જાય છે. એક તબક્કો એવો આવી જાય છે કે નવી પેઢી જ નક્કી કરે છે કે માત્ર વેવાઈ જ શું કામ ઘરના વડીલો વચ્ચે પણ જે રાગદ્વેષનો માહોલ છે એ માહોલ દૂર કરીએ અને આ નવી પેઢી કામે પણ લાગે છે. શરૂ કરવામાં આવેલા આ કામ વચ્ચે લગ્ન સુખરૂપ પૂરાં થશે કે પછી નવાં વિઘ્નો ઉમેરાશે એ અને એવા બીજા અનેક પ્રશ્નોનો જવાબ ‘બાય બાય કહું કે આવ ભાઈ કહું’માં દર્શાવવામાં આવ્યો છે. નાટકના ડિરેક્ટર ફિરોઝ ભગત કહે છે, ‘જો સૉલ્યુશન લાવવું હોય તો મોટામાં મોટા પ્રશ્નોનું સૉલ્યુશન આવી જતું હોય છે, પણ મુદ્દો છે જો સૉલ્યુશન લાવવું હોય તો.’